Στους **Χειμερινούς Ολυμπιακούς Αγώνες του 1924** διεξήχθη το άθλημα του **άλματος με σκι** ανδρών για πρώτη φορά στην ιστορία των Ολυμπιακών Αγώνων. Συνολικά, 27 αθλητές από εννέα χώρες έλαβαν μέρος στον αγώνα που διεξήχθη στις 4 Φεβρουαρίου 1924 στον Ολυμπιακό λόφο άλματος του Λε Μοντ στο Σαμονί της Γαλλίας.

Οι αθλητές είχαν στη διάθεσή τους δύο προσπάθειες για τις οποίες βαθμολογούνταν από τους κριτές τόσο για την απόσταση που διένυσαν όσο και για το στυλ και την προσγείωσή τους. Νικητής αναδείχθηκε ο Νορβηγός Τζέικομπ Τούλιν Ταμς, ενώ το ασημένιο μετάλλιο πήρε ο συμπατριώτης του Ναρβ Μπόνα. Το χάλκινο μετάλλιο απονεμήθηκε αρχικά στον επίσης Νορβηγό Θόρλαϊφ Χάουγκ, όμως 50 χρόνια αργότερα ανακαλύφθηκε πως έγινε λάθος στη βαθμολογία και η τρίτη θέση δόθηκε με καθυστέρηση στον Νορβηγοαμερικανό Άντερς Χάουγκεν.

Συμμετέχουσες χώρες
-------------------

Άποψη του Ολυμπιακού λόφου άλματος στο Λε Μοντ κατά τη διάρκεια του αγώνα.
Στον ιστότοπό της, η Διεθνής Ολυμπιακή Επιτροπή ονομάζει 13 ακόμη αθλητές στο αγώνισμα που όμως δεν ξεκίνησαν τον αγώνα και έτσι δεν καταγράφονται στη λίστα των συμμετεχόντων. Οι εννέα χώρες που έλαβαν μέρος είναι οι εξής (σε παρένθεση ο αριθμός των αθλητών):

* Γαλλία Γαλλία (4)
* Ελβετία Ελβετία (4)
* Ηνωμένες Πολιτείες Αμερικής Ηνωμένες Πολιτείες (3)
* Ιταλία Ιταλία (2)
* Νορβηγία Νορβηγία (4)
* Πολωνία Πολωνία (1)
* Σουηδία Σουηδία (4)
* Τσεχία Τσεχοσλοβακία (3)
* Φινλανδία Φινλανδία (2)

Σύνοψη αγωνίσματος
------------------

Οι Νορβηγοί Ταμς, Μπόνα και Λάντβικ κατά τη διάρκεια του αγώνα.
Η αποστολή της Νορβηγίας για το αγώνισμα αποτελείτο από δύο ειδικούς στο άλμα, τους Ναρβ Μπόνα και Τζέικομπ Τούλιν Ταμς, τον Έιναρ Λάντβικ (θεωρείτο ότι είχε το καλύτερο στυλ) και τον Θόρλαϊφ Χάουγκ, ο οποίος είχε ήδη κατακτήσει τρία χρυσά μετάλλια στο Σαμονί σε χιονοδρομία αντοχής και βόρειο σύνθετο. Αν και ο Χάουγκ δεν ήταν ένας από τους τέσσερις καλύτερους άλτες της χώρας, πήρε θέση στην ομάδα προς τιμήν των μεγάλων ικανοτήτων που επέδειξε ως σκιέρ στους Αγώνες. Ο μόνος σοβαρός διεκδικητής ενάντια στη νορβηγική υπεροχή θεωρείτο ο Νορβηγοαμερικανός Άντερς Χάουγκεν, γνωστός για τα μακρά και τολμηρά άλματά του, αλλά και για τις ασταθείς προσγειώσεις του.

Στον πρώτο γύρο, ο Ταμς πήρε το προβάδισμα με άλμα στα 49 μέτρα, μπροστά από Μπόνα (47,5μ.) και Χάουγκεν (49μ.), ενώ ο Χάουγκ ήταν τέταρτος (44 μ.), αν και το στυλ του άφησε πολύ καλές εντυπώσεις. Στον δεύτερο γύρο, ο Ταμς έκανε άλμα 49 μέτρων με καλύτερο στυλ από το πρώτο του, κάτι που του απέφερε περισσότερους βαθμούς. Ο Χάουγκεν έκανε ξανά το μεγαλύτερο άλμα στον αγώνα (50 μ.), αλλά έχασε βαθμούς εξαιτίας της κακής προσγείωσής του. Ο Χάουγκ έκανε 44,5μ. με ακόμα καλύτερο στυλ σε σχέση με τον πρώτο γύρο, ενώ ο Μπόνα ισοφάρισε τον Ταμς στα 49 μέτρα, αλλά δεν κατάφερε να τον νικήσει στους συνολικούς βαθμούς. Έτσι, οι Νορβηγοί πανηγύρισαν το απόλυτο στο αγώνισμα με τρία μετάλλια (χρυσό στον Ταμς, ασημένιο στον Μπόνα και χάλκινο στον Χάουγκ), με τον Χάουγκεν να μένει στην τέταρτη θέση και τον Λάντβικ στην πέμπτη.

Μετά το τέλος του αγώνα, μερικοί άλτες προχώρησαν σε επίδειξη για το ενθουσιώδες κοινό, κάνοντας άλματα με τη μέγιστη ταχύτητα. Ο Θόραλφ Στρέμσταντ, ασημένιος Ολυμπιονίκης σε χιονοδρομία αντοχής και βόρειο σύνθετο πίσω από τον Χάουγκ, έκανε άλμα στα 57,5 μέτρα, που ήταν το μεγαλύτερο άλμα στην ιστορία μέχρι τότε.

Το 1974, ο Στρέμσταντ επικοινώνησε με τον Νορβηγό ιστορικό χιονοδρομιών Τζέικομπ Βάγκ, ισχυριζόμενος ότι οι πόντοι για το αγώνισμα δεν είχαν υπολογιστεί σωστά. Οι δυο τους κατάφεραν να αποδείξουν ότι πράγματι έγινε λάθος στη βαθμολογία υπέρ του Χάουγκ και η Διεθνής Ολυμπιακή Επιτροπή το επαλήθευσε. Αποφασίστηκε η αναταξινόμηση του Χάουγκ στην τέταρτη θέση, ενώ το χάλκινο μετάλλιο απονεμήθηκε εκ των υστέρων στον Άντερς Χάουγκεν. Στις 12 Σεπτεμβρίου 1974, οργανώθηκε επίσημη τελετή στο Όσλο, κατά την οποία η κόρη του Χάουγκ χάρισε το χάλκινο μετάλλιο στον Χάουγκεν (τότε 86 ετών), πενήντα χρόνια μετά τους Αγώνες του Σαμονί. Ο Θόρλαϊφ Χάουγκ είχε αποβιώσει τον Φεβρουάριο του 1934 από πνευμονία, σε ηλικία μόλις 40 ετών.

Τελική κατάταξη
---------------

Ο Τζέικομπ Τούλιν Ταμς δέχεται συγχαρητήρια για τη νίκη του.
Εικόνα από άλμα του Γάλλου πρωταθλητή Κλεμπέρ Μπαλμά.

| Κατάταξη | Αθλητής | Χώρα | Βαθμοί |
| --- | --- | --- | --- |
| 1 | Τζέικομπ Τούλιν Ταμς | Νορβηγία Νορβηγία | 18.960 |
| 2 | Ναρβ Μπόνα | Νορβηγία Νορβηγία | 18.688 |
| 3 | Άντερς Χάουγκεν | Ηνωμένες Πολιτείες Αμερικής Ηνωμένες Πολιτείες | 17.917 |
| 4 | Θόρλαϊφ Χάουγκ | Νορβηγία Νορβηγία | 17.813 |
| 5 | Έιναρ Λάντβικ | Νορβηγία Νορβηγία | 17.522 |
| 6 | Άξελ-Χέρμαν Νίλσον | Σουηδία Σουηδία | 17.147 |
| 7 | Μενότι Γιάκομπσον | Σουηδία Σουηδία | 17.083 |
| 8 | Αλεξάντρ Ζιράρ Μπιγ | Ελβετία Ελβετία | 16.793 |
| 9 | Νιλς Λιντ | Σουηδία Σουηδία | 16.738 |
| 10 | Φρανζ Βέντε | Τσεχία Τσεχοσλοβακία | 16.480 |
| 11 | Σούλο Γιασκελάινεν | Φινλανδία Φινλανδία | 16.418 |
| 12 | Νιλς Σουντ | Σουηδία Σουηδία | 16.397 |
| 13 | Τούρε Νιέμινεν | Φινλανδία Φινλανδία | 16.263 |
| 14 | Λέμουαν Μπάτσον | Ηνωμένες Πολιτείες Αμερικής Ηνωμένες Πολιτείες | 16.200 |
| 15 | Κλεμπέρ Μπαλμά | Γαλλία Γαλλία | 15.500 |
| 16 | Χάρι Λίεν | Ηνωμένες Πολιτείες Αμερικής Ηνωμένες Πολιτείες | 14.918 |
| 17 | Λουίτζι Φόρε | Ιταλία Ιταλία | 14.010 |
| 18 | Πίτερ Σμιντ | Ελβετία Ελβετία | 13.438 |
| 19 | Μάριο Καβάλα | Ιταλία Ιταλία | 12.605 |
| 20 | Κάρελ Κολντόφσκι | Τσεχία Τσεχοσλοβακία | 12.501 |
| 21 | Αντρζέι Κρζεπτόφκι | Πολωνία Πολωνία | 12.458 |
| 22 | Ζιλμπέρ Ραβανέλ | Γαλλία Γαλλία | 12.397 |
| 23 | Χανς Άιντενμπενζ | Ελβετία Ελβετία | 10.313 |
| 24 | Ξαβιέ Αφεντραζέρ | Ελβετία Ελβετία | 7.813 |
| 25 | Μαρσιάλ Παγιό | Γαλλία Γαλλία | 7.355 |
| 26 | Γιόζεφ Μπιμ | Τσεχία Τσεχοσλοβακία | 2.333 |
| - | Λουί Αλμπέρ | Γαλλία Γαλλία | *Δεν τερμάτισε* |

Πίνακας μεταλλίων
-----------------


|  |  |  |  |  |
| --- | --- | --- | --- | --- |
|  |  |  |  |  |
| Στιγμιότυπα από τις προσπάθειες των Ναρβ Μπόνα (αριστερά), Θόρλαϊφ Χάουγκ (κέντρο) και Έιναρ Λάντβικ (δεξιά). |



|  Θέση  | Χώρα | Χρυσά | Αργυρά | Χάλκινα | Σύνολο |
| --- | --- | --- | --- | --- | --- |
| 1 | Νορβηγία Νορβηγία (NOR) | 1 | 1 | 0 | 2 |
| 2 | Ηνωμένες Πολιτείες Αμερικής Ηνωμένες Πολιτείες (USA) | 0 | 0 | 1 | 1 |
| **Σύνολο (3 χώρες)** | **1** | **1** | **1** | **3** |

Παραπομπές
----------

1. 1 2  «Chamonix 1924 - Ski Jumping Normal Hill Individual Men Results». *Διεθνής Ολυμπιακή Επιτροπή*. Ανακτήθηκε στις 22 Αυγούστου 2021.
2. 1 2 3 4  «Normal Hill, Individual, Men». *Olympedia.org*. Ανακτήθηκε στις 22 Αυγούστου 2021.

Εξωτερικοί σύνδεσμοι
--------------------

* «Chamonix 1924 - Ski Jumping Results». Διεθνής Ολυμπιακή Επιτροπή.
* «Ski Jumping at the 1924 Winter Olympics». Olympedia.org. [*νεκρός σύνδεσμος*]
* «Olympic Analytics/1924/Ski Jumping». Olympanalyt.com.

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Χειμερινοί Ολυμπιακοί Αγώνες 1924 |
| --- |
|  |
| 
* Πίνακας μεταλλίων
* Κατάλογος νικητών
 |
|  |
| Αθλήματα | 
* Άλμα με σκι
* Βόρειο σύνθετο
* Καλλιτεχνική παγοδρομία
* Κέρλινγκ
* Μπόμπσλεϊ
* Παγοδρομία ταχύτητας
* Στρατιωτική περίπολος
* Χιονοδρομία αντοχής
* Χόκεϊ επί πάγου
 | Η αφίσα των Αγώνων |
|  |
| Συμμετέχουσες χώρες | 
* Αυστρία
* Βέλγιο
* Γαλλία
* Γιουγκοσλαβία
* Ελβετία
* Η.Π.A.
* Ιταλία
* Καναδάς
* Λετονία
* Μεγάλη Βρετανία
* Νορβηγία
* Ουγγαρία
* Πολωνία
* Σουηδία
* Τσεχοσλοβακία
* Φινλανδία
 |
|  |
| Εγκαταστάσεις | 
* Ολυμπιακό Στάδιο του Σαμονί
* Ολυμπιακός λόφος άλματος του Λε Μοντ
* Πίστα ελκήθρου του Πελερίν
 |
|  |
| Πρόσωπα | 

|  |  |
| --- | --- |
| Αθλητές | 
* Γιοχάν Γκρατουμσμπρότεν
* Ρόαλντ Λάρσεν
* Τζούλιους Σκούτναμπ
* Κλας Τούνμπεργκ
* Θόρλαϊφ Χάουγκ
 |
|  |
| Άλλοι | 
* Γκαστόν Βιντάλ
* Πιερ ντε Κουμπερτέν
 |

 |

 |